**Aiškinamasis raštas**

**PRIE SAVIVALDYBĖS TARYBOS SPRENDIMO projekto „DĖL KLAIPĖDOS MIESTO SAVIVALDYBĖS TARYBOS SPRENDIMO pRIPAŽINIMO NETEKUSIU GALIOS” PROJEKTO**

**1. Sprendimo projekto esmė, tikslai ir uždaviniai.**

1. Sprendimo projektu siekiama pripažinti netekusiu galios Klaipėdos miesto savivaldybės tarybos 2019 m. gegužės 30 d. sprendimą Nr. T1-219 „Dėl Klaipėdos miesto savivaldybės valdomų įmonių organų formavimo tvarkos aprašo patvirtinimo“ (toliau – Tarybos sprendimas), jam nebeatitinkant Lietuvos Respublikos teisės aktų reikalavimų.

**2. Projekto rengimo priežastys ir kuo remiantis parengtas sprendimo projektas.**

***Teisinis reglamentavimas***

Lietuvos Respublikos vietos savivaldos įstatymo 18 straipsnio 1 dalies įtvirtina, kad Savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba.

Tarybos sprendimu patvirtintas Klaipėdos miesto savivaldybės valdomų įmonių organų formavimo tvarkos aprašo (toliau – Tvarka) nuostatos prieštarauja Lietuvos Respublikos teisės aktų reikalavimams:

● Kandidatų į valstybės ar savivaldybės įmonės, valstybės ar savivaldybės valdomos bendrovės ar jos dukterinės bendrovės kolegialų priežiūros ar valdymo organą atrankos aprašo, patvirtinto Lietuvos Respublikos Vyriausybės 2015 m. birželio 17 d. nutarimu Nr. 631 (toliau – Aprašas) *nuostatos* ***imperatyviai taikomos*** *tiek valstybės, tiek Savivaldybių valdomų įmonių kolegialių organų (toliau – KO) formavimui.* Aprašas iš esmės yra pakeistas, jame aiškiai ir detaliai apibrėžta įmonių KO formavimo procedūra, į ją įtraukiama atrankos agentūra, nustatytos konkrečios atrankos agentūros vykdytinos funkcijos, įtvirtinta atrankos komisijos sudėtis, išgrynintos jos funkcijos, aiškiai reglamentuota KO sudarymo iniciavimo ir organizavimo tvarka, kandidatams nustatytinų reikalavimų derinimo su įmonėmis bei Valdymo koordinavimo centru procedūra ir visa tolimesnė vykdytinų procedūrų eiga iki sprendimų priėmimo dėl KO sudarymo, narių išrinkimo. Tarybos sprendimu patvirtintos Tvarkos nuostatos visiškai nebeatitinka Aprašo reikalavimų atrankos komisijos sudėčiai, vykdytinoms funkcijoms ir kt.

● Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 231 straipsnio nuostatos aiškiai apibrėžia imperatyvius reikalavimus atrankos komisijos nariams, apibrėžia reikalavimus tiek bendruosius, tiek specialiuosius ne tik kandidatams - nepriklausomiems nariams, tačiau ir valstybės tarnautojams bei kitiems asmenims, tuo tarpu Tvarka įtvirtina tik atitiktį bendriesiems reikalavimas, kas neatitinka Apraše nustatytų.

● Įmonių su teisiniu statusu „Savivaldybės įmonė“ Savivaldybės valdomų įmonių portfelyje nebėra ir pagal Vyriausybės formuojamą politiką tokių įmonių perspektyvoje neturi likti, todėl Tvarkos nuostatos, reglamentuojančios Savivaldybės įmonės organų formavimą yra nebeaktualus. Lietuvos Respublikos akcinių bendrovių įstatymas įtvirtina kompetencijas atitinkamiems įmonių organams dėl įmonių vadovų rinkimo, vadovų kadencijos pradžios ir kadencijos pratęsimo galimybes, todėl netikslinga tų pačių reikalavimų atkartoti Tvarkoje.

● Lietuvos Respublikos Valstybės tarnybos įstatymo 17 straipsnio 1 dalies d punktas įtvirtina teisę valstybės tarnautojams gauti atlygį *už veiklą einant savivaldybės valdomos įmonės kolegialaus organo nario pareigas savivaldybės valdomos įmonės lėšomis Vyriausybės nustatyta tvarka*. Ši teisė įsigaliojo nuo 2022-05-01. Tvarka nustato, kad atlygis valstybės tarnautojams už veiklą įmonių KO nėra mokamas ir tai prieštarauja nurodyto teisės akto reikalavimams.

● Lietuvos Respublikos Vyriausybė 2022 m. rugpjūčio 3 d. nutarimu Nr. 794 patvirtino atlygio valstybės valdomų įmonių ir savivaldybių valdomų įmonių kolegialių organų nariams mokėjimo tvarkos aprašą ir pavedė valstybės valdomų įmonių ir savivaldybių valdomų įmonių dalyvio turtines ir neturtines teises ir pareigas įgyvendinančioms institucijoms, atsižvelgiant į aprašo nuostatas, užtikrinti, kad būtų pakeisti ar patikslinti valstybės valdomų įmonių ir savivaldybių valdomų įmonių kolegialių organų narių atlygį reglamentuojantys dokumentai.

Pagal šį aprašą Valstybės valdomos bendrovės ar savivaldybės valdomos bendrovės akcijų valdytojas turi užtikrinti, kad valstybės valdomos bendrovės ar savivaldybės valdomos bendrovės kolegialaus organo (tiek valdybos, tiek stebėtojų tarybos) nario atlygis būtų mėnesinis, o atlygio dydis nepriklausomiems ir kitiems nariams - ne mažesnis kaip 1/4 bendrovės vadovo vidutinio mėnesinio DU, pirmininkui ne mažesnis kaip 1/3 bendrovės vadovo vidutinio mėnesinio darbo užmokesčio. Tarybos sprendimu patvirtinta Tvarka nustato skirtingus atlygio mokėjimo principus valdybos ir stebėtojų tarybos nariams ir mažesnes atlygio ribas, o tai prieštarauja Vyriausybės nustatytos tvarkos reikalavimams, kurie taip pat imperatyviai turi būti taikomi tiek valstybės, tiek savivaldybių valdomų įmonių atžvilgiu.

Atsižvelgiant į tai, kad:

● Tarybos sprendimu patvirtinta Tvarka nebeatitinka teisės aktų reikalavimų, dauguma nuostatų prieštarauja Lietuvos Respublikos įstatymų ir Vyriausybės nutarimų nuostatoms, įtvirtinamas perteklinis reglamentavimas sričių, kurias reguliuoja Lietuvos Respublikos teisės aktai,

***siūlome pripažinti aukščiau nurodytą Tarybos sprendimą netekusius galios***.

Atsižvelgiant į tai, kad Lietuvos Respublikos teisės aktai *Savivaldybės, kaip juridinio asmens dalyvio teises ir pareigas bei valdymo funkcijas paveda įgyvendinti Savivaldybės administracijos direktoriui*, o Savivaldybės tarybai priskiriama juridinių asmenų priežiūros teisė, Savivaldybės administracijos direktoriaus įsakymu artimiausiu metu planuojama nustatyti Savivaldybės turtinių ir neturtinių teisių įgyvendinimo savivaldybės valdomose įmonėse tvarką, kurioje bus įtvirtinamos Lietuvos Respublikos teisės aktų reikalavimus įgyvendinamosios nuostatos, susijusios su savivaldybės valdomų įmonių valdymu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Lietuvos Respublikos vietos savivaldos įstatymo 16 straipsnio 2 dalies 21 punktas įtvirtina išimtinę savivaldybės tarybos teisę – priimti sprendimus dėl juridinių asmenų, kurių dalyvė yra savivaldybė, *priežiūros*;

- Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 23 straipsnio 1 dalis nustato, kad „<..> savivaldybių, kaip <..> savivaldybės įmonių, akcinių bendrovių, uždarųjų akcinių bendrovių, viešųjų įstaigų ir kitos teisinės formos juridinių asmenų dalyvio, turtines ir neturtines teises ir pareigas įgyvendina <..> *savivaldybių vykdomosios institucijos* Vyriausybės nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**3. Kokių rezultatų laukiama.**

Sprendimu siekiama, kad Tarybos sprendimas nebeatitinkantis Lietuvos Respublikos teisės aktų reikalavimus būtų pripažintas negaliojančiu.

**4. Sprendimo projekto rengimo metu gauti specialistų vertinimai.** -

**5. Išlaidų sąmatos, skaičiavimai, reikalingi pagrindimai ir paaiškinimai.** Išlaidų sprendimų projekto įgyvendinimui nenumatoma.

**6. Lėšų poreikis sprendimo įgyvendinimui.** Lėšų poreikis sprendimo įgyvendinimui nenustatomas. **7. Galimos teigiamos ar neigiamos sprendimo priėmimo pasekmės.**

Teigiamos pasekmės: užtikrinta, kad nebūtų pažeidžiami Lietuvos Respublikos teisės aktų reikalavimai. Neigiamų pasekmių nenumatoma.

Turto valdymo skyriaus vedėjas Edvardas Simokaitis